钦定古今图书集成/明伦汇编/氏族典/第166卷 > 《廖用贤尚友录》 > 《檀氏谱系说》明·刘廷銮
## 钦定古今图书集成/明伦汇编/氏族典/第166卷 > 《廖用贤尚友录》 > 《檀氏谱系说》明·刘廷銮

《贵池檀氏谱》称“珪之子十人，其名以子为行：曰子思，
迁新安歙孝弟乡；曰子明，迁姑苏德孝乡；曰子文，迁
饶州鄱孝乡；曰子和，迁池阳兴孝乡，为参知政事。夫
人三吴陈田，葬石马山云峰之丘；曰子忠，迁宣城遂
孝乡；曰子胜，迁宁波远孝乡；曰子恭，迁安庆人孝乡；
曰子全，迁湖州乐孝乡；曰子受，迁杭州全孝乡；曰子”
敬居兴孝乡，稽古者谓参知政事，非宋齐官名。又池
阳、宁波、安庆，六朝时无此郡名，岂前人传说未详，而
以意逆之耶？所迁之乡必以孝名，果若是其合耶？抑
以叙谱者为之耶？今居深潭者，子和之后也，号深檀；
居碧潭者，子敬之后也，号碧檀。相距五六里许，深檀
贫，碧檀富，深檀丁少，碧檀族繁。于是子和之后诟，子
敬之后，为以养子。《传》云：“古谱在深檀，古冢在碧檀。”深
檀亦有荒丘，然累累不可稽。从兴孝乡而分为崇义
乡庄村之檀者，族亦众。从兴孝乡而分为建德之檀
者，自宋以来，簪绂尝不绝。又从建德而分为东流之
檀矣。《深檀古谱》之外，有《司空道济像》，卷轴漶灭不可
信。又溯檀所自出，群指为太公望像，宝而传之。夫檀
以国为氏，周武王时，檀伯达出于姜姓，裔于神农。《地
志》“瑕丘檀城，古灌檀也。”瑕丘在兖州有檀乡，或作“坛。”
虽与太公望同姓，未可系为姜、吕本支。其谱在珪以
后，传至宋元，家牒井井。在司空以前，则荒忽失真，于
司空父子昆弟，茫然不为纪列，且系珪为司空之子
云。至若宋人序赞，粉饰厌观间，古谱所本无，而子姓
从新安钞补者，皆伪也。珪以后有官学士者，去珪五
世，世当陈、隋之间，事实无所据，惟墟墓尚存，制度宏
丽。今偃匿草土，几犁为田，或谓其为赐葬者，亦谬。吾
悲夫！司空一门之显赫，而檀氏子孙不之知，司空同
堂之炽昌，而檀氏子孙不之问。特皇皇汲汲于子和、
子敬之传，虑有盗而冒之者。呜呼，失其本原矣。銮故
为图其系，著其官爵于左方，疑者阙焉，蒙史氏之旧
文也。